Mis: Dramatiese struktuur

**MIS: Opstel 5: Dramatiese struktuur**

***In hierdie drama is is daar ‘n duidelike uiterlike struktuur, asook ‘n innerlike struktuur, waarin die onderskeie fases duidelik onderskei kan word. Bespreek dit in ‘n opstel van ongeveer 400 – 450 woorde. ( Dit kan tot by 500+ woorde strek.)***

**In die drama “Mis” is die uiterlike en innerlike struktuur duidelik waarneembaar.**

**Wat die UITERLIKE BOU betref, is die drama ‘n EENBEDRYF, want dit bestaan nie uit verskillende bedrywe nie, maar beeld ‘n gebeurtenis uit wat slegs binne een aand afspeel. Daar is slegs een hooftema, naamlik vasgevangenheid en bevryding uit omstandighede. Daar is nie ‘n lang ontwikkelingstydperk nie en die klimaks, waarin die Konstabel sy ware aard toon, word gou bereik. Daar is geen werklike karakterontwikkeling nie, want selfs Meisie, wat altyd onderdanig teenoor haar ma was, is aan die einde ook gehoorsaam aan die manipulerende Konstabel.**

**Die INNERLIKE BOU van die drama begin by die EKSPOSISIE: In die uiteensetting maak die gehoor kennis met die ma, Miem, en die dogter, Meisie, wat hard moet werk, omdat die pa, Gabriӫl nά die Depressie op die solder sit. Vrees vir onheil dryf Gertie na Miem se huis, want hulle het gehoor “ ‘n moordenaar-verkragter” word die nag in die dorp verwag. Meisie is gefassineer en Miem geskok deur Gertie se vertelling van die “fratse” wat sy by die sirkus gesien het.**

**Konstabel se koms bring die MOTORIESE MOMENT na vore, want net wanneer Miem haar onheilvoorspooksels met Meisie en Gertie deel, “klop” die Konstabel aan die deur en word verdere gebeure aan die gang gesit: Hy belowe om die vroue te kom oppas, wat so alleen bly, omdat hy “van elders” is en “deel van die ontplooide waakeenheid” is. Die vroue voel gerus by hom, want hy het “ ‘n baie goeie reuksin”.**

**In die VERWIKKELING word die uitwerking van die Konstabel op elk van die vroue getoon, want Miem probeer vir Meisie aan die Konstabel afsmeer as sy sê dat Meisie die lekkerste kos kook, Gertie raak in ‘n seksuele ekstase wanneer Konstabel sy mooi, dansende tant Hannie beskryf en sy transformeer tot tant Hannie. Die Konstabel beantwoord Miem se vraag oor sy blindheid deur van ‘n “sonsverduistering” te vertel waartydens hy blind geword het. Miem vertel hom hoe haar man hom in die solder toegesluit het nadat hy sy plaas die Depressie verloor het.**

**In die HOOGTEPUNT of KLIMAKS onthul die Konstabel sy dubbele aard, want hy trek sy baadjie andersom aan en transformeer tot ‘n nar en haal sy donkerbril af en transformeer tot siende persoon.**

**In die OMMEKEER verskyn Meisie “kaalvoet in haar wit aannemingsrok” en transformeer van ‘n skaam, onseker meisie na ‘n “dansende vlinder” wat onder die Konstabel se betowering by die deur uit dans.**

**Daar is ‘n OOP EINDE of AFLOOP en nie ‘n tradisionele ONTKNOPING nie, want die lewer weet nie of Meisie saam met die Konstabel gaan verdwyn, in die sirkus gaan werk, of dalk eendag gaan terugkeer na Miem se huis toe nie.**

**Ten slotte kan gesê word dat daar ‘n duidelike spanningslyn in hierdie drama vorm, maar dat die krisis nooit werklik opgelos is nie en dat vrae oor Meisie se uiteinde nooit beantwoord is nie.**

**BEPLANNINGSTRUKTUUR VIR MAKLIK LEER**

1. **KORT INLEIDING WAT BY OPDRAG AANSLUIT**
2. **MIDDELPARAGRAWE**
3. **Paragraaf 1: Uiterlike bou: Eenbedryf: \*Nie verskillende bedrywe nie; slegs een aand se gebeure \*Slegs een hooftema van vasgevangenheid en bevryding \*Geen lang onwikkelingstydperk nie \* Geen ware karakterontwikkeling nie.**
4. **Paragraaf 2: Innerlike bou begin by die EKSPOSISIE: \*Leser maak kennis met Miem, Meisie en afwesige Gabriӫl. \*Miem en Meisie werk hard. \*Miem en Gertie vrees die moordenaar-verkragter. \* Gertie se vertelling van die sirkusfratse.**
5. **Paragraaf 3: MOTORIESE MOMENT: \*Konstabel klop aan die deur en kom binne. \*Hy kom die vroue oppas. \* Vroue voel gerus by hom met sy goeie reuksin.**
6. **Paragraaf 4: VERWIKKELING: \*Uitwerking van die Konstabel op die vroue \*Konstabel se blindheid deur sonsverduistering \*Miem vertel van Gabriӫl op solder.**
7. **Paragraaf 5: HOOGTEPUNT/KLIMAKS: Konstabel transformeer tot nar en siende persoon.**
8. **Paragraaf 6: OMMEKEER: Meisie verskyn kaalvoet in wit aannemingsrok en dans by deur uit.**
9. **Paragraaf 7: AFLOOP: Geen ware ommekeer nie; oop slot.**

**KORT SLOT MET GEVOLGTREKKING OF SAMEVATTING**

* **Paragraaf 1: UITERLIKE BOU: Eenbedryf**
* **Paragraaf 2 – 7: INNERLIKE BOU: Fases van die drama en spanningslyn wat oploop.**
* **Daar moet geen subopskrifte wees nie.**
* **Geenparagraafnommers of kolpunte nie.**
* **Moenie die hele opstel in een paragraaf skryf nie.**
* **‘n Kort inleiding en slot is baie belangrik.**
* **Elke stelling MOET gemotiveer word, met ‘n aanhaling of bewys uit die teks.**
* **Elke stelling moet by die opdrag aansluit, sodat jy nie slegs die storie oorvertel nie.**
* **Moenie ‘n gedeelte doodtrek as jou lopstel effens te lank is nie.**